**PROIECTUL**

**DECIZIEI ETAPEI DE INCADRARE**

Ca urmare a solicitării de emitere a acordului de mediu adresate de **SC MIRA-COM SRL** cu sediul în municipiul Dorohoi, str. Zefirului, nr.1A, judeţul Botoşani, înregistrată la APM Suceava cu nr. 7873/24.07.2017, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**2. Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 10.11.2017, că proiectul „**Amplasare construcţie staţie PECO, construire platformă SKID GPL, construcţie magazin materiale construcţii, spaţiu comercial şi împrejmuire teren”** propus a fi amplasat în oraşul Siret, str. Alexandru cel Bun, nr.45A, judeţul Suceava, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, pct. 6, lit.c (*instalaţii de depozitare a produselor petroliere, petrochimice şi chimice*);

b) mărimea amplasamentului:

Terenul pe care se doreşte a se face investiţia se află în proprietatea **SC MIRA-COM SRL** conform Extras de carte funciară nr.31326, având suprafaţa de 1900,00 mp, fără interdicţii temporare sau definitive de construire.Terenul nu este înscris în Lista cuprinzând monumentele istorice din România.

**Suprafaţă teren, limită, vecinătăţi**

Suprafaţa terenului studiat este de 1900,00 mp din măsurători, fiind limitat de:

- la Nord - proprietate particulară Savu Gheorghe (teren arabil);

- la Vest - proprietăţi particulare (Duţan Maria – teren arabil);

- la Sud - proprietate particular (SC POLMOT SERVICE SRL – parcare şi atelier reparaţii auto)

- la Est - str. Alexandru cel Bun

**Asigurarea acceselor obligatorii:** accesul carosabil se face din str. Alexandru cel Bun.

**Echipare edilitară**: reţele edilitare existente în zonă (reţea de alimentare cu apă şi reţea energie electrică

Se propune amplasarea urmatoarelor constructii si instalatii tehnologice aferente:

* **Spaţiu comercial şi spaţiu taxare** (193, 1 mp) cu regim de înălţime parter;
* **Platformă SKID GPL** (22,6 mp). Instalaţia SKID va avea ȋn componenţă următoarele:

- un rezervor de stocare pentru GPL suprateran fixat pe sanie,(5 mc);

- o pompă centrifugă antrenată de un motor electric pentru vehicularea GPL ȋn fază lichidă

- pompa de distribuţie GPL la autovehicule

- armături şi conducte.

* **Magazin materiale de construcţii** (101,4 mp) cu regim de înălţime parter;
* **Copertină metalică protecţie pompe** (112,5 mp): 2 distribuitoare, multiprodus pentru 2 (două) produse cu 2 pistoale pe fiecare faţă, echipate cu sistem de recuperare vapori de benzină.
* **Rezervor subteran**

Suprafaţa de teren alocată rezervorului este de 23,3 mp. Rezervorul de combustibil este cilindric, orizontal, cu pereţi dubli 1 x 40 mc, bicompartimentat (15 mc pentru benzină si 25 mc pentru motorină).

Pentru alimentarea cu combustibil a autovehiculelor, sunt prevăzute 2 distribuitoare, multiprodus pentru 2 (două) produse cu 2 pistoale pe fiecare faţă, echipate cu sistem de recuperare vapori de benzină.

Gurile de descărcare sunt prevăzute cu cuplaje rapide etanşe şi blocul gurilor de aerisire este prevăzut cu supapă de reţinere vapori de benzină.

Rezervorul va fi protejat la exterior cu materiale specifice rezistente la o tensiune electrică de străpungere de 30 kV.

Rezervorul va avea racorduri pentru conductele de umplere, amplasate într-un cămin metalic şi protejat de bordură beton 15 cm, numit cămin guri pentru descărcare. Rezervorul are un sistem de detecţie a eventualelor scurgeri de produse petroliere, care transmite informaţia la sistemul centralizat al staţiei, declanşând prealarma şi alarma şi blocarea pompelor.

* **Împrejmuire tablă cutată prevopsită**, în lungime de 124,7 ml,
* **Alei pietonale şi auto** cu suprafaţa de 1205 mp (platforme betonate cu grosimea de 15 cm.

Alimentarea cu apă în scop potabil se face din reţeaua publică din zonă.

Apele uzate de tip menajer se vor evacua într-un bazin vidanjabil cu V = 40 mc.

Apele pluviale care spală platforma staţiei de distribuţie carburanţi vor trece printr-un separator de produse petroliere şi apoi în şanţul de gardă.

**c)** cumularea cu alte proiecte - nu este cazul;

**d)** utilizarea resurselor naturale - nu este cazul; pentru organizarea de şantier, constructorul îşi va asigura cele necesare.

**e)** producţia de deşeuri - redusă atât pe perioada construcţiei cât şi pe perioada de funcţionare. Deşeurile sunt în cea mai mare parte din categoria celor inerte şi pot fi utilizate ca material de umplutură. Deşeurile reciclabile, colectate pe categorii, conform prevederilor legale, se vor valorifica către firme specializate în colectare/reciclare. Deşeurile menajere se vor colecta şi preda la operatorii locali de salubritate autorizaţi;

**f)** emisiile poluante, inclusiv zgomotul şi alte surse de disconfort - emisii reduse (praf şi gaze de eşapament de la motoare) punctiform, la nivelul fronturilor de lucru, pe perioada execuţiei şi accidental în timpul perioadei de operare, în cazul lucrărilor de intervenţie.

**g)** riscul de accident, ţinându-se seama în special de substanţele şi tehnologiile utilizate - nu este cazul.

**2. Localizarea proiectului -**  în oraşul Siret, str. Alexandru cel Bun, nr.25A, judeţul Suceava.

**a)** utilizarea existentă a terenului - curţi-construcţii, zonă industrială şi depozitare

**b)** relativa abundenţă a resurselor naturale din zonă, calitatea şi capacitatea regenerativă a acestora - nu este cazul;

**c)** capacitatea de absorbţie a mediului cu atenţie deosebită pentru:

- zone umede- nu este cazul;

- zone costiere- nu este cazul;

- zone montane şi cele împădurite- nu este cazul;

- parcuri şi rezervaţii naturale- nu este cazul;

- ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate etc.- nu este cazul;

- zonele de protecţie specială, mai ales cele desemnate prin OUG nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional-Secţiunea III-zone protejate, zonele de protecţie instituite conform prevederilor Legii apelor nr. 107/1996, cu modificările şi completările ulterioare şi HG nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică - nu este cazul;

- ariile în care standardele de calitate a mediului stabilite de legislaţie au fost deja depăşite - nu este cazul;

- ariile dens populate - nu este cazul;

- peisajele cu semnificaţie istorică, culturală şi arheologică - nu este cazul;

**3. Caracteristica impactului potenţial**

**a)** extinderea impactului - aria geografică şi numărul persoanelor afectate - aria este una locală iar impactul final asupra factorilor de mediu va fi unul pozitiv.

**b)** natura transfrontieră a impactului - nu este cazul

**c)** mărimea şi complexitatea impactului - în perioada de execuţie a proiectului impactul asupra factorilor de mediu va fi redus, sursele de poluare fiind lucrările de construire, utilajele, mijloacele de transport şi organizarea de şantier.

**d)** probabilitatea impactului - redusă, ţinând cont de cele de mai sus.

**e)** durata, frecvenţa şi reversibilitatea impactului - perioada de execuţie va fi de 12 luni, iar poluanţii se vor manifesta pe tronsoane ale lucrărilor, pe perioade reduse de timp. Pe măsura realizării lucrărilor calitatea factorilor de mediu eventual afectaţi va reveni la parametrii iniţiali.

Condiţiile de realizare a proiectului:

a**)** investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice realizării proiectului, a legislaţiei de mediu în vigoare şi a avizelor menţionate în Certificatul de urbanism nr. 29/14.03.2017 emis de Primăria Oraşului Siret, judeţul Suceava.

b) conform art. 22, alin 1 din HG nr. 445/2009, în situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea pentru protecţia mediului emitentă asupra acestor modificări;

c) se vor respecta cu stricteţe limitele şi suprafeţele destinate organizării de şantier, a modului de depozitare a materialelor de construcţie şi a rutelor alese pentru transport;

d) se vor lua toate măsurile tehnice şi organizatorice pe toată perioada desfăşurării lucrărilor pentru a nu afecta factorii de mediu, sănătatea şi confortul populaţiei din zona respectivă;

e) se vor amenaja locuri de stocare în condiţii de siguranţă pentru mediu şi sănătatea umană a deşeurilor ce vor rezulta din executarea lucrărilor de construcţii-montaj şi se va asigura gestionarea corespunzătoare a acestora în conformitate cu prevederile Legii nr. 211/2011. Deşeurile reciclabile, colectate pe categorii, conform prevederilor legale, se vor valorifica către firme specializate în colectare/reciclare. Deşeurile menajere se vor colecta şi preda la operatorii locali de salubritate autorizaţi;

f) nivelul de zgomot generat de desfăşurarea lucrărilor se va încadra în prevederile STAS 10009/1988-acustica urbană;

g) la finalizarea lucrărilor se vor îndepărta resturile de materiale de construcţie şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială;

Proiectul propus nu necesită parcurgerea celorlalte etape ale procedurii de evaluare adecvată.

**La finalizarea investiţiei titularul are obligaţia de a solicita şi obţine autorizaţia de mediu.**

Pe site. 17.11.2017